七愛詩 房杜二相國
作者：皮日休
朝代：唐

paragraphs: 吾愛房與杜，貧賤共聯步。
脫身拋亂世，策杖歸真主。
縱橫握中算，左右天下務。
骯髒無敵才，磊落不世遇。
美矣名公卿，魁然真宰輔。
黃閣三十年，清風一萬古。
巨業照國史，大勳鎮王府。
遂使後世民，至今受陶鑄。
粵吾少有志，敢躡前賢路。
苟得同其時，願爲執鞭豎。